REPUBLIKA SRBIJA

NARODNA SKUPŠTINA

Odbor za ljudska i manjinska prava

i ravnopravnost polova

08 Broj: 06-2/66-23

28. april 2023. godine

B e o g r a d

**Z A P I S N I K**

 **SA TREĆE SEDNICE ODBORA ZA LjUDSKA I MANjINSKA PRAVA I RAVNOPRAVNOST POLOVA**

**ODRŽANE 28. MARTA 2023. GODINE**

 Sednica je počela u 14 časova.

 Sednicom je predsedavao predsednik Odbora dr Muamer Bačevac.

 Sednici su prisustvovali: Andrijana Vasić, Vesna Nedović, Zoltan Dani, Branimir Jovanović, doc. dr Biljana Đorđević, Sandra Joković, Nataša Tasić Knežević, Miloratka Bojović i Srđan Milivojević, članovi Odbora.

 Sednici nisu prisustvovali članovi Odbora: prof. dr Dragoljub Acković, Momčilo Vuksanović, Šaip Kamberi, Marija Lukić, prim. dr Nada Macura, dr Anna Oreg i prof. Zoran Radojičić.

 Sednici su prisustvovali: Jana Mateović, Dragan Marković, Marija Jovanović, Nataša Ivanović, Dijana Radović i dr Danijela Grujić, zamenici članova Odbora.

 Sednici su prisustvovali narodni poslanici koji nisu članovi Odbora: Radmila Vasić i Aleksandar Jerković.

 Sednici su prisustvovali: Tomislav Žigmanov, ministar za ljudska i manjinska prava i društveni dijalog, prof. dr Rejhan Kurtović, državni sekretar, Nina Mitić, pomoćnik ministra, Biljana Marković, pomoćnik ministra i Danijela Janković, sekretar Ministarstva.

 Predsedavajući je konstatovao da su ispunjeni uslovi za rad i odlučivanje te je predložio sledeći

Dnevni red:

1. Razmatranje Informacije o radu Ministarstva za ljudska i manjinska prava i društveni dijalog za period april- jun 2022. godine;
2. Razmatranje Informacije o radu Ministarstva za ljudska i manjinska prava i društveni dijalog za period jul- septembar 2022. godine;
3. Razmatranje Informacije o radu Ministarstva za ljudska i manjinska prava i društveni dijalog za period oktobar - decembar 2022. godine.

 4. Donošenje odluke o organizovanju javnog slušanja na temu sprečavanja dečjih brakova.

Pošto nije bilo predloga za izmenu ili dopunu predloženog Dnevnog reda, predsednik Odbora je predložio da na osnovu člana 76. Poslovnika Narodne skupštine, Odbor na sednici obavi zajednički načelni pretres o tačkama 1. do 3. predloženog Dnevnog reda.

Predsednik Odbora je stavio na glasanje predloženi Dnevni red u celini.

Odbor je PRIHVATIO predloženi Dnevni red.

Pre prelaska na rad po utvrđenom dnevnom redu Odbor je usvojio zapisnik Druge sednice Odbora.

**ZAJEDNIČKI NAČELNI PRETRES O TAČKAMA 1. DO 3. DNEVNOG REDA – Razmatranje informacija o radu Ministarstva za ljudska i manjinska prava i društveni dijalog:**

**Predsednik Odbora** je na početku napomenuo da je Ministarstvo za ljudska i manjinska prava i društveni dijalog dostavilo Odboru tri informacije o radu. Informacije su prosleđene članovima Odbora elektronskim putem. Odbor razmatra ove informacije u skladu sa članom 229. Poslovnika Narodne skupštine. Predsednik Odbora je pozvao ministra da Odbor upozna sa aktivnostima koje je Ministarstvo imalo u navedenom periodu.

 **Ministar Tomislav** **Žigmanov** je istakaoda se informacije o radu Ministarstva pretežno odnose na razdoblje kada je bila ministarka gospođa Gordana Čomić, a treći izveštaj se odnosi na dva meseca njegovog mandata. U tom razdoblju najznačajnija aktivnost je bila priprema i organizacija izbora za nacionalne savete nacionalnih manjina. Oni su raspisani početkom aprila, izborne radnje su počele za elektorske izbore u septembru mesecu, a izbori su održani 20. novembra. Do kraja godine su održane konstitutivne sednice nacionalnih saveta nacionalnih manjina. Albanski nacionalni savet nije završio proces izbora organa i ušli su u proces dopunskih izbora za novi saziv po drugačijem modelu, po pravilima koje je predvideo zakon.

**Predsednik Odbora** je otvorio raspravu.

**Dr Danijela Grujić** se izjasnila da će glasati protiv usvajanja informacija o radu Ministarstva za ljudska i manjinska prava i društveni dijalog. Ukazala je na izveštaj Stejt departmenta o stanju ljudskih prava u našoj zemlji i ono što posebno zabrinjava jesu ozbiljna ograničavanja slobode izražavanja i slobode medija. Takođe je navela da o tome govore i izveštaji drugih organizacija, kao što su izveštaj Evropske komisije Saveta Evrope, Fridom Hausa i Međunarodnog instituta za demokratiju i izbornu podršku. U izveštaju Stejt departmenta spominje se i korupcija u vlasti, nedostatak istrage i odgovornosti za rodno zasnovano nasilje, nasilje u porodici, nasilje između intimnih partnera, seksualno nasilje, rani brak, zabrinjavajuću situaciju u pogledu trgovine ljudima i zločin i nasilje nad pripadnicima LGBT populacije. Istakla je da aprilski izbori prošle godine nisu bili slobodni, kampanja se odvijala u neravnopravnim uslovima, opozicija je imala u vrlo ograničenom obimu pristup javnom servisu, koji je bio naklonjen funkcionerskoj kampanji nosioca vlasti. Ukazala je na slučaj nasilja nad građanima u Novom Sadu, kada su protestvovali protiv usvajanja Generalnog urbanističkog plana. Takođe, pomenula je postupanje Informera u vezi sa objavljivanjem intervjua sa višestrukim silovateljem Igorom Miloševićem. Realizacija skupa Evro prajd u septembru je do poslednjeg dana bila neizvesna. U vezi izbora za nacionalne savete nacionalnih manjina, po njenim saznanjima,bilo ja puno neregularnosti. Pomenula je slučaj iz Bačkog Petrovca u vezi izbora za Nacionalni savet Slovaka, a slično se dogodilo i u vezi izbora kada je reč o rusinskoj nacionalnoj manjini, jer su brojni listići bili poništeni. U nastavku izlaganja je istakla da imamo ozbiljan problem sa femicidom, dvadest sedam žena su bile žrtve femicida i da je ovo tema kojoj moramo ozbiljno da se posvetimo i mi ovde u ovom odboru i samo ministarstvo. Iz tog razloga potrebno je da se hitno organizuje javno slušanje.

 **Predsednik Odbora** jeupoznao prisutne da je Odbor već održao konferenciju pod nazivom „Institucionalni odgovor na femicid“ i da su predstavnici opozicije imali aktivnu ulogu, učestvovali su i u pripremi i u samoj realizaciji ove konferencije. Dogovoreno je da napravimo još seriju sličnih konferencija, javnih slušanja, da pokušamo na svaki način da ovo pitanje učinimo vidljivijim.

 **Tomislav** **Žigmanov**  je naglasio da Ministarstvo nema mehanizme sile i zaštite, niti da vrši istrage. Ministarstvo može konstatovati u izveštajima da se određene povrede ljudskih i manjinskih prava dešavaju u Republici Srbiji. Kada je u pitanju femicid, naveo je da je to deo nadležnosti Ministarstva unutrašnjih poslova, Ministarstva pravde, Ministarstva za rad, zapošljavanje, boračka i socijalna pitanja, kao i centara za socijalni rad. Ministarstvo nije u mogućnosti da rešava svaki prekršaj, svaki oblik nasilja ili govor mržnje. Ono što je u neposrednoj nadležnosti Ministarstva i šta je u skladu sa tim urađeno, sadržano je u ove tri informacije.

 **Srđan Milivojević** je naveoda jeSrbija definisana od strane međunarodnih institucija, kao hibridna demokratija i da smo zabeležili najveći pad u Evropi od svih evropskih država u oblasti ljudskih prava i građanskih sloboda. Zaštitniku građana istekao je mandat, a Narodna skupština je pre isteka mandata morala da organizuje izbor novog Zaštitnika građana. Nelegitimni saziv parlamenta je odgovoran i za nelegitiman referendum o promeni Ustava. Na teritoriji Kosova i Metohije nije bio sproveden referendum. Takođe je naveo da nemamo komisiju koja bi se bavila praćenjem uslova u zatvorima, pa je postavio pitanje kada ćemo je imati, zašto čekamo devet meseci da je dobijemo. Naveo je da imamo nekoliko političkih osuđenika i da je jedan od njih novinar Dejan Petar Zlatanović koji je optužen zbog pretnji predsedniku Republike i predsedniku Srpske napredne stranke. Izrazio je želju da ga sutra poseti, da vidi u kakvom je stanju i zahteva da mu se odgovori kada sutra možemo da odemo u Centralni zatvor. Takođe je govorio o nasilju nad aktivistima u Novom Sadu koji su došli na javnu raspravu da izraze protest zbog usvajanja plana generalne regulacije. Postavio je pitanje, kada će da se reši sudbina Aleksandra Obradovića, uzbunjivača iz Krušika iz Valjeva. Govorio je i o izbornim uslovima i političkom pritisku na zaposlene u javnom sektoru. Takođe, i on je pomenuo intervju u Informeru, a govorio je i o protestima građana Novog Beograda. Zaključio je da sve ovo zahteva posebnu sednicu Odbora na kojoj bi se analiziralo stanje ljudskih prava u Repubici Srbiji.

 **Predsednik Odbora** je istakao da je za obrazovanje Komisije za kontrolu izvršenja krivičnih sankcija nadležna Narodna skupština, a da će četiri odbora - Odbor za zdravlje i porodicu, Odbor za rad, socijalna pitanja, društvenu uključenost i smanjenje siromaštva, Odbor za pravosuđe, državnu upravu i lokalnu samoupravu i ovaj odbor, prethodno odrediti svoje predstavnike.

 **Doc dr. Biljana Đorđević** je istakla,kada je reč o femicidu, da je potrebno razjasniti pitanje nadležnosti, pogotovo kada je reč o rodnoj ravnopravnosti. Ističe da je na početku učestvovala u pokušaju organiizovanja Konferencije o institucionalnom odgovoru na femicid preko Ženske parlamentarne mreže, ali da nije bila zadovoljna i da je potrebno da Odbor organizuje javna slušanja. U nastavku izlaganja je istakla da treba uspostaviti sistem za praćenje femicida, koji podrazumeva i analizu toga šta su uzroci, šta je institucionalno zakazalo, gde su bili propusti. Navela je da imamo niz tela, ali nije jasno šta je rezultat svih tih koordinacija jer deluje da zapravo rezultata nema. Postavila je pitanje da li Ministarstvo ima člana u radnoj grupi za izmenu Krivičnog zakonika, u vezi sa pooštravanjem kazne za učinioce silovanja i nasilja u porodici, dakle da li radna grupa radi na izmenama Krivičnog zakonika u vezi sa izmenama za krivično delo silovanja i ostala krivična dela protiv polne slobode i da li se tu možda razmatra uvođenje femicida kao krivičnog dela. Postavila je i pitanje vezano za Univerzalni periodični pregled i potrebu da se parlament više uključi u pripremu izveštaja. Predlaže da se umesto tri akumulirane informacije koje se razmatraju objedinjeno, održavaju sednice na svaka tri meseca na kojima bi se govorilo o radu Ministarstva.

 **Nataša Tasić-Knežević** naglašava da je Srbija što se tiče ljudskih i manjinskih prava učinila dosta toga i kroz strategije i kroz zakone. Koliko god da su naši zakoni dobri, problem počinje od okoline. Imali smo slučaj devojčice koja je zlostavljana osam godina. Znači, nije problem u zakonu, problem je do čoveka, do svakoga od nas pojedinačno, nas kao pojedinaca. U vezi toga ističe da je dužnost svih da kada čuju da neko maltretira ženu i decu da ih prijavi, da bi se sprečilo ubistvo. Što se tiče izveštaja Stejt departmenta o kršenju ljudskih prava u Srbiji, izražava neslaganje s tim. Navodi situaciju u Avganistanu gde se devojčice od šest godina prodaju i gde se krše sva moguća ljudska prava, pre svega prava žena i dece. Zaključila je da Srbija, što se tiče ljudskih prava, vodi dobru politiku.

 **Miloratka Bojović** ističe da se slaže sa prethodnom koleginicom i smatra da ovaj odbor treba da se osvrne na slučaj od pre nekoliko dana iz Mirijeva, gde je zatajio Centar za socijalni rad, gde dete od osam godina u školi nije bilo na prozivci, nije bilo kod pedijatra, stomatologa, u domu zdravlja. Takođe navodi i slučaj u Kruševcu gde je uhapšen čovek koji je zlostavljao dvoje maloletne dece. Osvrnula se na problem zaštite Srba i nealbanskog stanovništva na Kosovu i Metohiji. Pored fizičke ugroženosti, dešavaju se napadi na imovinu građana i Srpske pravoslavne crkve, a da se ti slučajevi ne rešavaju od strane vlasti. Smatra da su zatajile institucije Republike Srbije vezano za južnu srpsku pokrajinu i da kao rezultat te neodgovorne politike danas imamo na pregovaračkom stolu tzv. francusko-nemački sporazum koji je potpuno u suprotnosti sa našim Ustavom i zakonom, pa i poštovanjem Rezolucije 1244. U nastavku je govorila i o uspostavljanju institucije lokalnog zaštitnika građana.

 **Radmila Vasić** je naglasila da su u Republici Srbiji svi jednaki, da svi imaju jednaka prava i da LGBT zajednica ima potpuno ista prava kao i svi ostali. Međutim, misli da LGBT zajednica, ne samo u vreme gej parada kada ih organizuju, nego i tokom čitave godine, vrši neku vrstu diskriminacije. Navela je da ima preko 96% onih koji poštuju tradicionalne porodične vrednosti i da seksualno opredeljenje nije ljudsko pravo, već privatnost. Potrebno je baviti se problemima drugih zajednica kao npr. Srba sa Kosova i Metohije i da nije videla izveštaj o tome, kako se i na koji način poštuju osnovna ljudska prava Srba na Kosovu i Metohiji. Srbi na Kosovu i Metohiji, u 21. veku, imaju manje prava nego 1999. godine. Oni nemaju pravo na život, nemaju pravo na slobodu kretanja, na slobodu govora, da sačuvaju svoju imovinu. Očekuje da u narednim izveštajima to bude tema, posebno iz razloga što se održavaju česti susreti sa mnogim međunarodnim organizacijama. Takođe, postavila je pitanje diskriminacije običnih ljudi koji štite svoja imanja u svim ovim ugroženim mestima gde se grade mini hidroelektrane i tamo gde se pritiskom pokušava kupovina imanja radi otvaranja rudnika.

 **Aleksandar Jerković,** obraćajući se ministru Žigmanovu, naveo je da ne može da prihvati da nije odgovoran za deo ljudskih prava koja nisu pravno formalno u njegovoj ingerenciji. Istakao je da je ljudima na Kosovu i Metohiji onemogućeno pravo na kretanje i na slobodu govora i da oni žive u strahu 365 dana u godini. Postavio je pitanje šta je sa pravima vojnika koji su ratovali na Kosovu i Metohiji. Podseća na položaj 549. motorizovane brigade pod komandom generala Božidara Delića, kada su bačene kasetne bombe, bombe sa osiromašenim uranijumom. Postavio je pitanje kakve su posledice po te ljude koji su bili spremni da se žrtvuju za ovu zemlju, da ponude svoj život i svoje zdravlje i kako se brinemo danas o njima. Takođe, upoznao je narodne poslanike sa svojim slučajem kada je pre deset dana napadnut u Košutnjaku od strane sedmorice lica, orkestriranim napadom kojim je upravljao izvesni Slobodan Stanimirović. Istakao je da na njegovom mestu može da bude bilo ko od prisutnih. Na kraju je konstatovao da se uvođenjem takvih standarda komunikacije sa političkim neistomišljenicima, i u situaciji kada narodni poslanik može da bude napadnut, a da lica ne budu identifikovana, osim onih koji se vide na snimku telefona, šta treba da očekuje običan građanin.

 **Predsednik Odbora**, na kraju rasprave, istakao je da svakako problem femicida jeste na prvom mestu, a da su ugrožene grupe čija prava treba u većoj meri zaštititi, spadaju i Romi i druge manjinske grupe. Naveo je da manjinski narodi, kojih u ovoj državi ima 15% i više, zaslužuju više pažnje, pre svega njihovi problemi, neučestvovanje i neuključivanje u državnom aparatu i to treba da bude izuzetno bitno. Naravno, i sve druge teme, kao što je stanje ljudskih prava na Kosovu i Metohiji.

 **Tomislav** **Žigmanov** je na kraju svog obraćanja istakao da su neposredni povod dolaska na sednicu Odbora, informacije o radu Ministarstva, koje se odnose na tri kvartala. Kada je u pitanju unapređenje ljudskih i manjinskih prava misli da beležimo neke pomake. Svi zakonodavni sadržaji u Republici Srbiji usklađeni su sa Istanbulskom konvencijom, koja je 2013. godine ratifikovana, među prvima u svetu. U prvom mesecu ove godine usvojen je Univerzalni periodični pregled od strane Vlade Republike Srbije i objavnjen je na internet stranici Ministarstva. Državna delegacija će od 10. do 12. maja predstaviti taj izveštaj Savetu za ljudska prava Ujedinjenih nacija u Ženevi. Sastavni deo toga izveštaja jesu i stavovi organizacija civilnog društva, koji se bave ljudskim pravima. Svaki državni izveštaj, budući da se odnosi na desetak resora, objedinjava se u Ministarstvu. Ministarstvo svaki oblik nasilja osuđuje i isključuje, ali kao državni organ ne mogu uticati na tužilaštvo, niti na sudove. Međutim, u svakom slučaju, svaka osuda, doprinosi tome da se u javnosti stvara klima da je nasilje, mržnja, svaki oblik nepoštovanja ljudskih prava u Republici Srbiji, nedopustivo. U vezi pomenutih lokalnih ombudsmana, to pitanje je u nadležnosti neposredno Ministarstva za državnu upravu i lokalnu samoupravu, a prema informacijama kojima raspolaže, ima 36 lokalnih ombudsmana. Ukazao je da ima i drugih pitanja i problema koji nisu pomenuti, a mnogi su međusobno povezani, kao što je vršnjačko nasilje. Zaključio je da će Ministarstvo učiniti sve da se u domenima njihove neposredne nadležnosti, radi na razvoju politike afirmacije kulture, dijaloga, tolerancije, uvažavanja dostojanstva svake osobe, u skladu sa principima na kojima počiva Univerzalna deklaracija o ljudskim pravima Ujedinjnih nacija.

 **Predsednik Odbora** je zaključio raspravu i stavio na glasanje Informacije o radu Ministarstva za ljudska i manjinska prava i društveni dijalog za period: april – jun 2022. godine; za period jul - septembar 2022. godine i za period oktobar-decembar 2022. godine. Nakon glasanja za svaku pojednačnu informaciju, konstatovao je da je Odbor većinom glasova PRIHVATIO navedene informacije.

Na osnovu člana 229. stav 4 . Poslovnika Narodne skupštine, Odbor će podneti izveštaj Narodnoj skupštini da je razmatrao i odlučio da prihvati informacije o radu Ministarstva.

**ČETVRTA TAČKA DNEVNOG REDA – Donošenje odluke o organizovanju javnog slušanja na temu sprečavanja dečjih brakova**

**Predsednik Odbora** je istakao da je Odboru dostavljena inicijativa Romskog ženskog centra Bibija za organizovanje javnog slušanja s obzirom na to da se nalazimo u kampanji „Mesec romskog ženskog aktivizma“. Ove godine ona je usmerena na ukidanje dečjih brakova, koja se dešavaju među opštom populacijom, ali je ipak najzastupnjenija u romskim zajednicama, više od polovine dvojčica se udaju pre navršene 14 godine.

Polazeći od ove incijative, presednik Odbora je predložio da se organizuje javno slušanje kako bi se narodni poslanici upoznali sa ovim problemom, sa predlozima za promenu normativnog okvira, kao i sa aktivnostima Nacionalne koalicije za okončanje dečjih brakova. Ova koalicija je osnovana 2019. godine na inicijativu Koordinacionog tela za rodnu ravnopravnost Vlade Republike Srbije i UNICEF-a. Na javnom slušanju bi nadležni organi predstavili svoje aktivnosti u vezi sprečavanja dečjih brakova, razmatrali bi se predlozi za unapređenje zakonodavnog okvira i bili bi predstavljeni rezultati istraživanja Romske ženske mreže o dečjim brakovima.

Javno slušanje bi se održalo u sredu, 5. aprila 2023. godine od 12 do 14.30 časova, pod nazivom „Svako dete ima pravo na detinjstvo, zaustavimo dečje brakove“. Na ovaj događaj bili bi pozvani predstavnici nadležnih ministarstava, nezavisni državni organi, organizacije civilnog društva, međunarodnih organizacija koje se bave ovim pitanjima i to: Ministarstvo za ljudska i manjinska prava i društveni dijalog, Koordinaciono telo za rodnu ravnopravnost Vlade Republike Srbije, UNICEF, Poverenik za zaštitu ravnopravnosti, Zaštitnik građana, Ministarstvo za rad, zapošljavanje, boračka i socijalna pitanja, Ministarstvo zdravlja, Ministarstvo prosvete, Ministarstvo privrede, Ministarstvo unutrašnjih poslova, Republički zavod za socijalnu zaštitu, Trag fondacija, Romska mreža u Srbiji i Nacionalni savet romske nacionalne manjine. Po potrebi i u skadu sa iskazanim interesovanjem bili bi pozvani i drugi učesnici.

 **Predsednik Odbora** je otvorio diskusiju povodom ove tačke dnevnog reda.

**Dr Danijela Grujić** je izjavila da podržava organizaciju ovog javnog slušanja, i smatra da je prevencija i sprečavanje dečjeg braka od izuzetnog društvenog značaja. Prošle godine je doneta Deklaracija o ukidanju dečjih brakova od strane Nacionalnog saveta romske nacionalne manjine i to je jedan pozitivan znak da ćemo ovako jednom zajedničkom inicijativom svih struktura društva i države nekako uspeti da se izborimo.

**Nataša Tasić-Knežević** je istakla da dečji brak nije romska tradicija i da treba raditi na sprečavanju te pojave u našem društvu.

**Doc dr. Biljana Đorđević** podržava ovaj predlog i ističe da možemo da diskutujemo čak i o terminologiji, da li možemo nešto uopšte nazvati dečjim brakom ili prinudnim brakom, jer deca nisu u situaciji autonomnog odlučivanja. Dalje, naglašava da treba doneti odluku o organizovanju javnog slušanja i u vezi sa praćenjem femicida.

**Srđan Milivojević** ističe da je potrebno definisati ovo javno slušanje, ako su prisutni saglasni, kao prinudni brak maloletnih lica, a ne dečji brak, jer je ovde reč o prinudnom braku maloletnih lica.

**Predsednik Odbora** je izjavio da nema ništa protiv, ali ipak predlaže da se na javnom slušanju pozabavimo tom temom. Nakon toga je stavio na glasanje Predlog odluke o organizovanju javnog slušanja.

Odbor je jednoglasno doneo ODLUKU O ORGANIZOVANjU JAVNOG SLUŠANjA pod nazivom „Svako dete ima pravo na detinjstvo, zaustavimo dečje brakove“, koje će se održati 5. aprila 2023. godine.

Sednica je zaključena u 15.45 časova.

**SEKRETAR ODBORA ZAMENIK PREDSEDNIKA ODBORA**

 Rajka Vukomanović Nataša Tasić-Knežević